OMUKYALA eyazaalibwa nga talina magulu na mikono omusajja gwe yazaalamu n'amala n'amuddukako n'amulekeera abaana basattu nga talina buyambi kyaddaki Sofia Namutebi [Maama Fiina] avuddeyo n'amudduukirira n’okumusasulira ssente z’obupangisa emyezi esatu gattako okumuwa entandikwa.
Annet Naiga 40, omutuuze w’e Makindye mu Madiriisa bwalabye ku Maama Fiina ng’amukyalidde n'atumbuka n’akaaba ng’amugamba nti bulijjo maama nkulaba mu mawulire ng’oduukirira abantu abatalina mwasirizi naye nga nze asinga okubeera ne nnaku y’ekikyala nga maama wange bw’ogimanyi nga sirina busoboozi bukutuukako.
“Nali mbeera wa jjajja Masaka omusajja yalina mukyala we nagya nankwana ne nzikiriza kubanga nange nali njagala okuzaala kubaana wabula bwe yali yakanzaalamu abaana basattu nakitegeera nti mukyala we eka yamutegedde yansula awo era nandabula okuntuusaako obulabe singa ngezangako okutwala abaana bange ewuwe okutambula amaka ge” Bwatyo Naiga bweyategeezezza.
Yasabye Maama Fiina okumuyambako abaana be bamanye kitaabwe kubanga alina omuwala omukulu alina emyaka 20 omuwala abalenzi abasigaddewo omu ali mu S.3 ne S.1 wabula ne ttaamu eno baabagoba tebalina fiizi, nannyini nju amubanja emyezi esatu ku 200,000/- gattako okubeera nga bizinensi ye ey’okuluka emikeeka gy’abadde atunda n’obugoye bw’abaana KCCA yabiwamba ne mumalamu kapito we.
Maama Fiina yamuwadde obukadde busatu okuli fiisi 700,000/-, ez’enyumba 600,000/ ezisigaddewo ntandikwa abeereko ne kyeyekoleera gattako okumugulira ebintu ebikozesebwa bya kakadde kalamba .
Yamusubiza okumugulira ettaka e Busaabala amuzimbireko enju ssaako okumunoonyeza kitaawe w’abaana be kisobozese abaana okumanya gye bazaalibwa.
lug_Latn lug_Latn lug_Latn lug_Latn lug_Latn lug_Latn